ซีไอเอ็มบีฯยังไม่สนหุ้นพลังงาน
“ซีไอเอ็มบี-พรินซิเพิล” ยังไม่เพิ่มน้ำหนักหุ้นพลังงาน เชื่อราคาน้ำมันต่ำอีก 2-3 ไตรมาส
1 ก.พ. 2559

“ซีไอเอ็มบี-พรินซิเพิล” ยังไม่เพิ่มน้ำหนักหุ้นพลังงาน เชื่อราคาน้ำมันต่ำอีก 2-3 ไตรมาส
นายวิน พรหมแพทย์ ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) ซีไอเอ็มบี-พรินซิเพิล คาดว่า ราคาน้ำมันดิบในตลาดโลกจะยังคงอยู่ในระดับต่ำต่อไปอีกประมาณ 2-3 ไตรมาส ทำให้ยังไม่จำเป็นต้องเพิ่มน้ำหนักหุ้นในกลุ่มพลังงาน
“ตอนนี้เรายังไม่กล้าเพิ่มน้ำหนักกลุ่มพลังงาน แต่จะติดตามอย่างใกล้ชิด โดยประเด็นที่ลุ้นกันอยู่คือ สหรัฐจะลดกำลังการผลิตลงหรือไม่ และเชื่อว่าราคาน้ำมันจะอยู่ระหว่าง 30-40 เหรียญสหรัฐ/บาร์เรล ไปจนถึงไตรมาส 3 ปีนี้ เพราะมีการประเมินกันว่า ที่ระดับราคา 40 เหรียญสหรัฐ/บาร์เรล มีบริษัทน้ำมันในสหรัฐพร้อมจะขุดน้ำมันออกมาอีก”นายวิน กล่าว
นอกจากนี้ การจัดเก็บน้ำมันในปัจจุบันยังถือว่าอยู่ในระดับที่สูงที่สุดในรอบ 80 ปี โดยเกือบเต็มความสามารถในการจัดเก็บแล้ว จึงทำให้ผู้ผลิตต้องลดราคาน้ำมันเพื่อเร่งระบายน้ำมันที่เก็บไว้
นายวิน กล่าวถึงผลดำเนินงานของกองทุนหุ้นของ บลจ.ซีไอเอ็มบี-พรินซิเพิล ในปี 2558 ว่า สามารถสร้างผลตอบแทนได้ดีกว่าดัชนีตลาดหลักทรัพย์ เนื่องจากในช่วงต้นปีปรับลดน้ำหนักหุ้นกลุ่มพลังงาน และช่วงปลายปียังปรับลดน้ำหนักหุ้นกลุ่มสื่อสารลงอีก
“ราคาน้ำมันยังเป็นปัจจัยลบของตลาดหุ้นไทยในปีนี้ เนื่องจากหุ้นกลุ่มพลังงานมีมูลค่าราคาตลาดในสัดส่วนที่สูง ซึ่งทำให้คาดว่าอัตราการเติบโตของกำไรบริษัทจดทะเบียนไทยในปีนี้จะอยู่ที่ 8-10% เท่านั้น เพราะกลุ่มพลังงานคงเติบโตไม่มาก ขณะที่กลุ่มสื่อสารยังคงคลุมเครือ”นายวิน กล่าว